**XHTML** (skraćeno od engl. ) je jezik za označavanje baziran na XML opisnom jeziku, i predstavlja reformulaciju HTML (engl. ) jezika namenjenog opisu veb stranica.

XHTML kombinuje HTML oznake sa sintaksnim pravilima XML-a. XHTML 1.0 je 26. januara 2000. godine preporučen kao standard od strane WWW konzorcijuma (W3C), međunarodne organizacije zadužene za izradu Internet standarda.

Motivacija
----------

XHTML je dizajniran s ciljem da zameni HTML, zbog problema proširivosti i kompatibilnosti sa drugim tipovima podataka. Struktura XHTML dokumenta je zasnovana na pravilima XML-a, dok je HTML 4 baziran na jeziku SGML, koji se odlikuje većom fleksibilnošću od XML-a. Fleksibilnost koju je HTML nasledio uzrokovala je probleme u interpretiranju dokumenata. Ovi problemi su posebno izraženi na mobilnim telefonima i drugim uređajima sa ograničenim mogućnostima. Ovo je rezultiralo činjenicom da HTML specifikacija nije u potpunosti podržana u svim veb pregledačima.

Razlika između XHTML i HTML
---------------------------

U sledećoj listi navedena su neka XHTML 1.0 pravila koja se razlikuju od HTML 4.01. Većina ovih pravila se odnose na promenu SGML sintakse u strožu, XML formu.

* Svi neprazni elementi zahtevaju završne oznake:
	+ Nepravilno: `<p> Prvi paragraf <p> drugi paragraf`
	+ Pravilno: `<p> Prvi paragraf </p> <p> Drugi paragraf </p>`
* Prazni elementi takođe moraju biti zatvoreni:
	+ Nepravilno: `<br>`
	+ Pravilno: `<br></br>` ili `<br/>`
* Elementi moraju biti pravilno gnježdeni, tako da poslednji otvoreni element mora biti prvi zatvoren:
	+ Nepravilno: `<em><strong> Tekst </em> </strong>`
	+ Pravilno: `<em><strong> Tekst </strong> </em>`
* Vrednosti atributa se moraju nalaziti unutar navodnika:
	+ Nepravilno: `<table border=1>`
	+ Pravilno: `<table border="1">`
	+ Pravilno: `<table border=’1’>`
* Nazivi elemenata i atributa moraju biti zapisani malim slovima:
	+ Nepravilno: `<A HREF="http://www.example.com"> Primer </A>`
	+ Pravilno: `<a href="http://www.example.com"> Primer </a>`
* HTML omogućava da se vrednosti nekih atributa izostave, i da se navedu samo njihova imena. XHTML ovo ne dozvoljava:
	+ Nepravilno: `<input type="text" disabled/>`
	+ Pravilno: `<input type="text" disabled="disabled"/>`
* Zastareli atributi i elementi u HTML 4.01 nisu deo XHTML:
	+ Nepravilno: `<font color="blue"> Plavi tekst </font>`
	+ Pravilno: `<span style="color: blue"> Plavi tekst </span>`

Verzije XHTML standarda
-----------------------

### XHTML 1.0

XHTML 1.0 je odobren od strane W3C konzorcijuma 26. januara 2000. godine. Ova specifikacija sadrži sve HTML 4 elemente i atribute koji nisu prezentacioni već strukturni, koji su podeljeni u tri verzije:   

* XHTML 1.0 Strict
* XHTML 1.0 Transitional
* XHTML 1.0 Frameset

### XHTML 1.1

XHTML 1.1 je preporučen od strane W3C konzorcijuma 31. maja 2001. godine i predstavlja nešto izmenjenu verziju njegovog prethodnika.

U ovoj verziji su uvedeni elementi za prikaz rubi karaktera.  
 Druge izmene se odnose na uklanjanje *name* atributa iz elemenata *a* i *map*, kao i na zamenu *lang* atributa sa *xml:lang*.

### XHTML 2.0

XHTML 2.0 je poslednja XHTML verzija.

W3C radna grupa je 2009. godine donela odluku da se obustavi dalji rad na ovoj specifikaciji i da se resursi usmere u razvoj HTML 5 jezika .

### Ostale XHTML verzije

* XHTML Basic - 19. decembar 2000.
* XHTML Mobile Profile - 21. novembar 2005.
* XHTML+Voice - 21. decembar 2001.

Primer
------

```
<!DOCTYPE html PUBLIC "-//W3C//DTD XHTML 1.0 Strict//EN" "http://www.w3.org/TR/xhtml1/DTD/xhtml1-strict.dtd">
<html xmlns="http://www.w3.org/1999/xhtml" xml:lang="en">
<head>
 <meta http-equiv="Content-Type" content="text/html; charset=UTF-8" />
 <title>Naslov</title>
 <script type="text/javascript">
 //<![CDATA[
 function f() {
 alert('Pozdrav!');
 }
 //]]>
 </script>
 </head>
 <body onload="f()">
 <p>Ovo je primer <abbr title="Extensible HyperText Markup Language">XHTML</abbr> dokumenta.<br />
 <img id="id-slike"
 src="http://www.w3.org/Icons/valid-xhtml10"
 alt="Slika" /><br />
 <span>Tekst</span>
 </p>
 </body>
</html>

```

Vidi još
--------

* HTML
* XML

Spoljašnje veze
---------------

* XHTML 1.0 - specifikacija
* Konzorcijum za Veb — organizacija koja je propisala XHTML standard
* W3C validator — alat za proveru ispravnosti XHTML dokumenata